PaedDr. Gerhard Dzian, Žltá 338/22,  972 13  Nitrianske Pravno

Metodický materiál : Pohybové a športové hry v exteriéri a v interiéri

Úvod : Hra v živote človeka má významnú a svojskú funkciu. V detstve je osobitným svetom túžob, svetom ich realizácie. Často býva prvým kontaktom dieťaťa so zaujímavosťami života, prvou prípravou na prácu. V hre sa dieťa učí dodržiavať pravidlá, rešpektovať ostatných zúčastnených, učí sa spolupráci, sociálnym zručnostiam a obohacuje sa predovšetkým o pozitívne emócie. V hre sa dieťa učí zvládať negatívne emócie a pracovať s nimi.
Športové či pohybové hry rozdávajú ľuďom optimizmus, sviežosť, náladu a sebavedomie. 
Súčasný konzumný a virtuálny svet oslabuje telesnú a psychickú zdatnosť detí a ochudobňuje ich nielen o základné pohybové zručnosti, ale aj o emocionálne prežívanie a sociálne zručnosti. 
Pohybové hry môžu mať pokojnejší charakter /zmyslové, pamäťové, zručnostné a hudobné ../ a pohybové hry s dynamickejším prejavom /naháňačky, skákačky, prenášačky, pasovačky, prekážkové, orientačné a branné hry/. Ja sa zameriam predovšetkým na druhú skupinu hier.

Pohybové hry v exteriéri
Desaťboj 
Cieľ hry : rozvoj fyzickej všestrannosti jednotlivca                                                                                     
Charakteristika hry : dynamická skupinová zábavná pohybová aktivita
Prostredie : les, lúka, ihrisko
Motív hry : súťažiace družstvá /2 a viac/ sa snažia prekonať, alebo vykonať jednotlivé                    disciplíny v čo najkratšom čase, alebo v čo najlepšom výkone.
Pravidlá hry : vedúci, alebo inštruktori pripravia predom podľa terénnych podmienok a počtu inštruktorov, kde sa budú odohrávať jednotlivé disciplíny tak, aby bola dodržaná bezpečnosť súťažiacich a plynulosť hry. Inštruktori sú súčasne aj rozhodcami, ktorí zapisujú jednotlivé výkony. V každom družstve si určia súťažiaci poradie, kto začína na akej disciplíne. Výkon sa zapisuje do štartového preukazu rozhodcom - inštruktorom. Po absolvovaní všetkých disciplín celým družstvom, sa určí poradie. Výsledky môžu byť priebežne zaznamenávané na centrálnej tabuli. Podľa poradia v jednotlivých disciplínach potom získavajú body do výsledného hodnotenia.Pri technických disciplínach sa vykonávajú 3 pokusy, zapisuje sa najlepší.
Príklad disciplín : 1. beh-šprint /podľa veku a terénu/, 2. skok ďaleký, 3. vrh kameňom, 4. opakované /3x/ preskočenie, zdolanie prekážky, 5. technická jazda na bicykli, 6.streľka /luk, vzduchovka/, 7. 5x hod na cieľ, 8. šplh, alebo rúčkovanie na lane, 9. premiestnenie bremena, 10. beh na vytrvalosť /500 - 2000m podľa veku/.

Krabie závody
Cieľ hry: športové vyžitie a súťaživosť
Charakteristika hry : pohybová súťaživá hra družstiev so zapojením individuálnych schopností jednotlivca
Prostredie : lúka, ihrisko
Pravidlá, realizácia: Inštruktori pripravia predom trasu s prekážkami /brvná, jamy, medze, svah a pod., tak aby výška prekážok zodpovedala veku a schopnostiam detí, tak ako aj celkobá dĺžka trasy.
Zo základného postoja na štyroch chrbtom k zemi /krabí/ sa snaží súťažiaci prekonať trať s prekážkami v čo najkratšom čase tak, že sa pohybuje buď nohami pred sebou, alebo "cúvaním" bez dotyku zadku o zem. Každý dotyk sa penalizuje vopred oznámenou penalizáciou v sekundách.
Staršie žiacke ročníky môžu mať sťažený pohyb prenášaním ešusu s vodou, alebo lopty.
Víťazí družstvo, alebo jednotlivec s najlepším časom aj s narátanou penalizáciou.

Rýchle nohy, bystrá myseľ
Cieľ hry : rozvoj vytrvalosti a tvorivosti
Charakteristika hry : individuálna súťažívá pohybová hra so schopnosťou tvorivého myslenia
Prostredie : lúka, les, vymedzený priestor pásikmi z krepového papiera
Pravidlá a realizácia : Inštruktor rozmiestni ceduľky s písmenami /MCREVA/ na kmeň stromu, krík a pod. vždy jednu ceduľku s písmenami nedávajúcich zmysel v napísanom poradí. Z uvedených písmen sa musí vytvoriť zmysluplné slovo /MRAVEC/. Vo vymedzenom priestore treba nájsť v časovom limite čím viac ceduliek, vytvoriť zmysluplné slovo a prejsť ďalej. Vyhráva ten, kto nájde najviac ceduli v časovom limite a vo vymedzenom priestore a vytvoril najviac správnych slov.
Ceduľky môžu obsahovať matematické úlohy, úlohy z dopravnej výchovy, z prírodovedy, prvej pomoci a pod.

 Mravci
Cieľ hry : rozvoj stratégie, fyzickej zdatnosti a spolupráce v skupine
Charakteristika hry : dynamická skupinová zábavná pohybová aktivita
Prostredie : lúka, les, cca 100 x 100m rozdelený na dve rovnako členité polovice
Pravidlá a realizácia :  Inštruktor vopred označí územie o ploche 100m x 100m farebnými krepovými fáborkami a rozdelí územie na 2 rovnaké polovice, ktoré oddeľuje od seba prirodzená bariera - potôčik, medza a pod. Je vhodné, aby boli na každej polovici obdobné podmienky prirodzených úkrytov a prekážok. Na deliacej línií rozdelí súťažiacich do dvoch rovnako veľkých skupín - ktoré predstavujú susedné kmene mravcov.
Každý kmeň má svoje teritórium. Na svojom území si každý kmeň na ľubovolnom mieste vyznačí lanom /vetvičkami/ svoje "ústredie", kde na viditeľnom mieste uloží svoju zástavku. Na inom mieste obdobným spôsobom si vyznačia "väzenie". Každý mravec má na zadku volne zastrčenú šatku tak, aby sa dala ľahko vytiahnuť. Snahou každého kmeňa je zobrať zástavku konkurenčného kmeňa a doniesť ju do svojho ústredia. Každý kmeň háji svoju vlajku a územie proti vpádu susedného kmeňa tak, že sa snaží zobrať šatku konkurenčnému mravcovi bez fyzického kontaktu, nad čím dohliada inštruktor. Ak votrelec stratí šatku, vráti sa mi späť, no odchádza do súperovho väzenia. Z väzenia ho môže vyslobodiť druh z kmeňa dotykom ruky. Osloboditeľ môže vyslobodiť aj viacerých väzňov, ak má čas bez toho, aby stratil šatku. Oslobodení sa zapájajú opäť do hry. Mravec nemôže byť napadnutý, ak sa nachádza vo vnútri zóny ústredia, alebo väzenia oboch súperiacich strán. Nesmú sa tu však zdržiavať dlhšie, než nevyhnutný čas na útek, alebo oslobodenie druha.
Ak sa podarí niektorému kmeňu ukoristi zastávku konkurencie a priniesť ju do svojho ústredia, kde je aj vlastná vlajka, hra končí. Ak vlastnú zástavku má súperiaci kmeň, hra pokračuje dovtedy, pokiaľ niektorý kmeň nemá obe zástavky.

Hadi
Cieľ  pohybovej hry : rozohriatie, rozpohybovanie, zábava
Charakteristika hry : skupinová zábavná hra
Prostredie : ihrisko, lúka
Pravidlá a realizácia :   Inštruktor rozdelí účastníkov do menších družstiev po 5 až 10
Každá skupina vytvorí zástup /hada/ tak, že sa pochytajú rukami za pás pred sebou. Prvý je hlava a posledný chvost - dostane šatku, ktorú si pripevní za pásom. Hra začína základným postojom hadov čelom k sebe. Na znamenie inštruktora sa snažia "hadi" prostredníctvom svojej hlavy ukradnúť šatku druhým hadom, vyhýbať sa strate šatky bez roztrhnutia hada. Víťazí had, ktorý v časovom limite ukoristil najviac šatiek.

Pohybové hry v interiéri
Triafaná
Cieľ  pohybovej hry : rozohriatie s hokejkou a loptičkou, s loptou
Charakteristika hry : skupinová zábavná hra, prípravná hra pre florbal, futbal, hádzanú
Prostredie : telocvičňa
Pravidlá a realizácia :  hrá sa na celú plochu telocvične, 2 družstvá po 4-5 hráčoch. Družstvo, ktoré má loptičku /loptu/sa snaží vytvoriť si prihrávkami na 1 dotyk situáciu vhodnú pre nastrelenie protihráča. Za každého nastreleného protihráča sa ráta bod. Hráči druhého družstva sa snažia získať loptičku /loptu/ napr. predskočením a pod.
Hráči oboch družstiev sú rozostavaní vo vymedzenom priestore telocvične /basketbalové čiary/. Ak prejde loptička /lopta/ nepresnou prihrávkou, či strelou mimo vymedzený priestor, alebo ak hráč prejde za čiaru,  získava loptičku /loptu/ súper. Nie je povolené vodiť loptičku /loptu/, hrá sa prvým dotykom. 
Hrá sa na časový úsek - spočítavajú sa body za nastrelených hráčov, alebo nastrelený hráč musí opustiť hru. Hrá sa do vyradenia posledného hráča.

Súbojová
Cieľ  pohybovej hry : rozvoj rýchlosti a nácvik súbojov, hry telom vo florbale a futbale
Prostredie : telocvičňa
Pravidlá a realizácia :  ľubovolný, no v stredovom kruhu vždy len po 2 z každého družstva. Vytvoria sa dvojice, po 1 hráčovi z každého družstva. Určí sa útočiace družstvo /má loptičku, loptu/ a brániace družstvo. Hrá sa na obe strany, brány. V stredovom kruhu vedú útočiaci hráči loptičku /loptu/ medzi sebou. Na znamenie trénera vyštartuje útočiaci hráč na vopred určenú bránu a snaží sa strelou dať gól. Brániaci hráč sa snaží mu v tom zabrániť. Ak stratí loptičku /loptu/ útočník, hra sa vracia do stredového kruhu /obmena - útočník sa stáva obrancom a obranca útočí na opačnú bránu/.
Bodovanie : strela na bránu bez gólu - 1 bod, s gólom 2 body

Útočné vlny
Cieľ  pohybovej hry : nácvik herných činností jednotlivca a spolupráce vo florbale /futbale/
Prostredie : telocvičňa
Pravidlá a realizácia :  hrajú proti sebe dve družstvá, ktoré si vytvoria dvojice. Určí sa útočiace družstvo a brániace družstvo. Hrá sa na obe brány /strany/. Hráči sa vo dvojiciach z oboch družstiev rozdelia tak, aby mohli hrať na obe strany. To je, že napr. po pravej strane oboch bránok stoja brániace dvojice a po ľavej strane bránok útočiace dvojice.
Tréner určí na ktorú stranu /bránku/ sa začína útočiť. Na znamenie vyráža útočiaca dvojica s loptičkou /loptou/ a snaží sa obchádzaním /kľučkou/ a prihrávkami prejsť cez brániacu dvojicu, ktorá vyštartovala oproti z opačnej strany. Ak sa podarí útočníkom dostať do vymedzeného priestoru na streľbu, snažia sa  vystreliť a dať gól. Akonáhle je akcia ukončená strelou na bránu, od tejto brány vyráža ďalšia útočiaca dvojica /z opačnej strany brániaca/ a snažia sa dosiahnuť gól ako predchádzajúca dvojica. Takto sa striedajú v činnostiach obe družstvá po stanovený čas /napr. 5´/. Pokiaľ získa lotu brániaca dvojica, odovzdá loptu svojmu brankárovi ako malú domov. Po 5´si vymenia úlohy obe družstvá.
Bodovanie : každý gól je za 1 bod. Väčší počet dosiahnutých bodov určí víťaza.

Švihadlo
Cieľ  pohybovej hry : rozbehanie, rozohriatie, spolupráca, zábava
Prostredie : telocvičňa
Pravidlá a realizácia : Tréner rozdelí cvičencov do dvoch zástupov. Tréner s pomocníkom roztočia lano ako švihadlo na stredovej čiare aq cvičenci sa snažia brebehnúť na opačnú stranu určeným spôsobom:
a/ podbehnete švihadlo jednotlivo, b/ podbehnete švihadlo vo dvojici, c/ prebehnete po preskoční jednotlivo, d/ prebehnete po preskočení vo dvojiciach ...
Varianty - prebeh po dvojitom preskočení, prebeh po dvojitom preskočení s obratom ...

Odrážaná
Cieľ  pohybovej hry : nácvik odrážania lopty ľubovolným spôsobom /hlavou, rukami, nohami, hruďou../ ponad sieť 
Prostredie : telocvičňa
Pravidlá a realizácia : stredom telocvične je natiahnutá volejbalová sieť. Cvičenci na oboch stranách telocvične sa rozostavia tak, aby pokryli svoj hrací priestor /volejbalové, basketbalové ihrisko/. Podávajúci hráč volejbalovým, alebo futbalovým spôsobom podáva loptu ponad sieť na druhú stranu. Cvičenci na opačnej strane loptu 1 dotykom prihrávajú spoluhráčom, alebo odrážajú cez sieť na opačnú stranu. Lopta nesmie padnúť na palubovku, inak má súper bod ako vo volejbale.
Veľkosť ihriska, počet hráčov a počet dotykov na vlastnej polovici a  spôsob podania určí tréner na základe veku a vyspelosti cvičencov. Hrá sa na dohodnutý počet bodov.
Vyhráva družstvo, ktoré ako prvé dosiahne stanovený počet bodov.

V Nitrianskom Pravne 9.4.2020                                         PaedDr. Gerhard Dzian
                                                                                               koordinátor TV a Š